Beate Grimsrud

Beate Grimsrud (født 28. april 1963 i Bærum, død 1. juli 2020 i Stockholm) var en norsk forfatter, dramatiker og regissør, bosatt i Sverige. Hun bodde i Stockholm fra 1984 og skrev både på svensk og norsk.

Hun ble i november 2020 tildelt Brage-prisen i skjønnlitteratur noen måneder etter at hun døde, for romanen Jeg foreslår at vi våkner.

 Kunstnerisk virke 
Grimsrud debuterte litterært i 1990 med novellesamlingen Det fins grenser for hva jeg ikke forstår. Senere utga hun flere romaner. I tillegg regisserte Grimsrud også for film og radio, samt skrev dramatikk for scene, radioteater, TV-dokumentarer og spillefilmer.

Hun mottok flere priser, og ble nominert til Nordisk råds litteraturpris i 2000 for Å smyge forbi en øks og i 2011 for En dåre fri. I 2000 ble hun nominert fra Sverige, i 2011 både fra Sverige og fra Norge.

Grimsrud medvirket i kunstverket «The Tunnel of Light» på Nydalen stasjon i Oslo ved å lese egne tekster.

Hennes dokumentarfilm Noen spørsmål om boksing fikk Amandaprisen (2000).

Våren 2020 utga hun det som skulle bli hennes siste roman. Anmelderne var begeistret for Jeg foreslår at vi våkner; Dagbladets Inger Bentzrud innledet sin anmeldelse med å kalle den en „språklig berg-og-dal-bane som får deg til å skrike av fryd og redsel“. Sindre Hovdenakk i VG skrev at romanen var „en av de sprekeste, rareste og mest underholdende norske bøkene jeg har lest på svært, svært lenge“.

 Bibliografi 
 1990: Det fins grenser for hva jeg ikke forstår – sitater
 1993: Continental heaven – roman
 1996: Har noen sett meg et annet sted – drama
 1998: Å smyge forbi en øks – roman, vant Sveriges Radios Romanpris
 2002: Hva er det som fins i skogen barn? – roman
 2007: Søvnens lekkasje – roman; fikk P2-lytternes romanpris og nominert både til Brageprisen og den tilsvarende svenske Augustprisen
 2007: Klar ferdig gå! – barnebok; sammen med Inger Alfvén, illustrert av Øyvind Torseter
 2008: Alba og Adam – barnebok; sammen med Inger Alfvén, illustrert av Øyvind Torseter
 2009: Dinosaurene og de dansende trærne – barnebok; sammen med Inger Alfvén og Jens Ivar Kristensen, illustrert av Jens Ivar Kristensen
 2010: En dåre fri – roman; oversatt til over ti språk
 2012: God jul. Hvor er du? – fortellinger
 2015: Evighetsbarna  – roman
 2020: Jeg foreslår at vi våkner – roman

 Filmmanus 
 2000 – Ballen i øyet

 Priser og utmerkelser 
 Tanums kvinnestipend 1996
 Sveriges Radios Romanpris 2000
 Aftonbladets litteraturpris 2002, for Hva er det som fins i skogen barn?
 Wahlström og Widstrands litteraturpris og Per Wästbergs personlige pris for den svenske utgaven, for Hva er det som fins i skogen barn?
 P2-lytternes romanpris 2007, for Søvnens lekkasje
 Kritikerprisen 2010, for En dåre fri
 Doblougprisen 2011
 Brageprisen 2020 for Jeg foreslår at vi våkner

 Referanser 

 Kilder 
 Presentasjon av Beate Grimsrud i Forfatterkatalogen på Forfattersentrums nettsider 

 Eksterne lenker 

  Beate Grimsrud  i Norske Dramatikeres Forbund
  Beate Grimsrud i Forlaget Cappelen Damm
  Beate Grimsrud i NRK Forfatter
  Digitaliserte bøker av Beate Grimsrud i Nasjonalbiblioteket.



Kategori:Norske romanforfattere
Kategori:Norske dramatikere
Kategori:Norske filmregissører
Kategori:Norske manusforfattere
Kategori:Norske barnebokforfattere
Kategori:Vinnere av Tanums kvinnestipend
Kategori:Vinnere av Doblougprisen
Kategori:Vinnere av Kritikerprisen
Kategori:Vinnere av P2-lytternes romanpris
Kategori:Personer fra Bærum kommune